
Jelgavā
APSTIPRINĀTI
Jelgavas novada domes 2026. gada __. jūlija lēmums Nr.__
   (protokolu Nr.__)_
Jelgavas novada pašvaldības

Saistošie noteikumi  Nr. __ 
Par transporta izdevumu kompensēšanas kārtību

 Jelgavas novada pašvaldības izglītības iestāžu pedagogiem
Izdoti saskaņā ar 

Izglītības likuma 17.  panta trešās daļas 21.¹ apakšpunktu  
I. VISPĀRĪGIE JAUTĀJUMI
1. Saistošie noteikumi (turpmāk – noteikumi) nosaka kārtību un apmēru, kādā Jelgavas novada pašvaldības dibinātu izglītības iestāžu pedagogiem (izņemot direktorus un iestāžu vadītājus) kompensē sabiedriskā transporta izmantošanas izdevumus vai pedagoga īpašumā, valdījumā (turējumā) vai lietošanā esoša transportlīdzekļa izmantošanas izdevumus (turpmāk –personīgā transporta izdevumi) nokļūšanai izglītības iestādē un atpakaļ dzīves vietā.
2. Sabiedriskā transporta izmantošanas izdevumus (izņemot taksometru un braucienus Jelgavas valstspilsētas sabiedriskā transporta maršrutos) kompensē 100 % apmērā no faktiskajām izmaksām, bet ne vairāk kā 100 eiro mēnesī par nokļūšanu reizi dienā vienā maršrutā no faktiskās dzīvesvietas līdz izglītības iestādei un atpakaļ, atbilstoši izglītības iestādē apstiprinātajam mācību stundu plānam vai darba grafikam, kur pedagogs strādā neatkarīgi no pedagoga darba slodzes, ja faktiskās dzīvesvietas attālums līdz izglītības iestādei ir vairāk kā 10 km vienā virzienā.
3. Personīgā transporta izdevumus par patērēto degvielu vai elektroenerģiju kompensē 70 % apmērā no to faktiskajām iegādes izmaksām, bet ne vairāk kā 100 eiro mēnesī, par nokļūšanu reizi dienā no faktiskās dzīvesvietas līdz izglītības iestādei un atpakaļ, ja vienlaikus izpildās šādi nosacījumi:
3.1. nav iespējams izmantot sabiedrisko transportu (t.i., tas nenodrošina ierašanos iestādē noteiktā laikā, vai atgriešanos dzīvesvietā iespējami saprātīgā laikā);

3.2. personīgā transportlīdzekļa izmantošana pamatoti ir lētāka vai laika ziņā izdevīgāka nekā sabiedriskā transporta izmantošana;
3.3. faktiskās dzīvesvietas attālums līdz izglītības iestādei ir vairāk kā 10 km vienā virzienā.

4. Kompensāciju piešķir tikai par iepriekšējā mēneša transporta izdevumiem, iesniedzot attiecīgajā mēnesī izdotas biļetes vai čekus. Nokavēta iesniegšanas termiņa gadījumā kompensāciju var piešķirt par laika posmu, kas nav ilgāks par diviem mēnešiem, ja termiņa nokavējumam bijis attaisnojošs iemesls (pārejoša darbnespēja, komandējums vai citi no pedagoga neatkarīgi apstākļi).
5. Kompensāciju nepiešķir, ja pedagogs saņem cita veida kompensācijas, pabalstus vai atlīdzību minēto izdevumu segšanai.
6. Noteikumos noteikto sabiedriskā transporta izmantošanas izdevumu kompensāciju nevar saņemt, ja pedagogs vienlaikus izmanto valsts apmaksātus braukšanas maksas atvieglojumus.
7. Pašvaldības izpilddirektors ar rīkojumu nosaka vienotu kārtību kompensācijas aprēķināšanai, izmaksai un apstiprina noteikumos noteikto iesniegumu veidlapas. 
II. SABIEDRISKĀ TRANSPORTA IZMANTOŠANAS IZDEVUMU KOMPENSĀCIJA
8. Lai saņemtu kompensāciju par sabiedriskā transporta izmantošanas izdevumiem iepriekšējā mēnesī, pedagogs 5 (piecu) darba dienu laikā pēc attiecīgā mēneša beigām iesniedz izglītības iestādes vadītājam šādus dokumentus:
8.1. iesniegumu, atbilstoši pašvaldības izpilddirektora apstiprinātajai iesnieguma veidlapai;
8.2. sabiedriskā transporta izmantošanas izdevumus apliecinošus dokumentus (biļetes, čekus, elektroniskās braukšanas kartes rēķinus un maksājumu uzdevumus par sabiedriskā transporta braukšanas biļešu iegādi tīmeklī) – nebojātus, bez piezīmēm, labojumiem un svītrojumiem, ar skaidri salasāmu datumu un cenu.

9. Pedagogs, iesniedzot izglītības iestādes vadītājam iesniegumu par sabiedriskā transporta izmantošanas izdevumu kompensēšanu, apliecina, ka nesaņem cita veida kompensācijas, pabalstus vai atlīdzību iesniegumā minēto izdevumu segšanai.

10. Izglītības iestādes vadītājs pārbauda kompensācijas saņēmēja iesniegtos dokumentus un, ja tie ir pilnīgi un atbilstoši noteikumu nosacījumiem (tajā skaitā biļešu datumi sakrīt ar izglītības iestādes apstiprināto mācību stundu plānu un/vai darba grafiku konkrētajam pedagogam, brauciena maršruts un summas), līdz katra mēneša 10. datumam ar rīkojumu par kompensācijas izmaksu uzdod Jelgavas novada Centrālās pārvaldes Administratīvā departamenta Finanšu nodaļai (turpmāk – Finanšu nodaļa) veikt kompensāciju izmaksu.  
11. Finanšu nodaļa veic kompensācijas izmaksu katru mēnesi līdz 15. datumam, ieskaitot to pedagoga  darba algas kontā.
III. PERSONĪGĀ TRANSPORTLĪDZEKĻA IZMANTOŠANAS IZDEVUMU KOMPENSĀCIJA
12. Lai saņemtu kompensāciju par personīgā transporta izmantošanas izdevumiem, pedagogs 5 (piecu) darba dienu laikā pēc attiecīgā mēneša beigām iesniedz izglītības iestādes vadītājam šādus dokumentus:
12.1. iesniegumu, atbilstoši pašvaldības izpilddirektora apstiprinātajai iesnieguma veidlapai; 
12.2. personīgā transportlīdzekļa izmantošanas izdevumus apliecinošus dokumentus (patērētās degvielas iegādes čekus, elektroenerģijas rēķinus, maksājumu uzdevumus) – nebojātus, bez piezīmēm, labojumiem un svītrojumiem, ar skaidri salasāmu datumu un cenu.
13. Pedagogs, iesniedzot izglītības iestādes vadītājam iesniegumu par personīgā transportlīdzekļa izmantošanas izdevumu kompensēšanu, apliecina, ka nesaņem cita veida kompensācijas, pabalstus vai atlīdzību iesniegumā minēto izdevumu segšanai.
14. Izglītības iestādes vadītājs pārbauda kompensācijas saņēmēja iesniegtos dokumentus un, ja tie ir pilnīgi un atbilstoši noteikumu nosacījumiem, līdz katra mēneša 10. datumam ar rīkojumu par kompensācijas izmaksu, uzdod  Finanšu nodaļai veikt kompensāciju izmaksu. 
15. Finanšu nodaļa veic kompensācijas izmaksu katru mēnesi līdz 15. datumam, ieskaitot to pedagoga darba algas kontā.
IV. NOSLĒGUMA JAUTĀJUMS
16. Noteikumi piemērojami ar 2026. gada 1. septembri.
Domes priekšsēdētājs                                               

                 I.Zālītis

